Document ID: 32014R1175

UREDBA KOMISIJE (EU) št. 1175/2014
z dne 30. oktobra 2014
o izvajanju Uredbe (ES) št. 452/2008 Evropskega parlamenta in Sveta o pripravi in razvoju statističnih podatkov o izobraževanju in vseživljenjskem učenju glede statističnih podatkov o sodelovanju odraslih pri vseživljenjskem učenju ter o razveljavitvi Uredbe Komisije (EU) št. 823/2010
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 452/2008 Evropskega parlamenta in Sveta z dne 23. aprila 2008 o pripravi in razvoju statističnih podatkov o izobraževanju in vseživljenjskem učenju (1) ter zlasti člena 6(1) Uredbe,
ob upoštevanju naslednjega:
(1)
Uredba (ES) št. 452/2008 določa skupni okvir za sistematično pripravo evropskih statističnih podatkov o izobraževanju in vseživljenjskem učenju.
(2)
Uredba Komisije (EU) št. 823/2010 (2) je uvedla ukrepe za izvajanje posameznih statističnih ukrepov za pripravo statističnih podatkov o sodelovanju odraslih pri vseživljenjskem učenju, zajetih v področju 2 Uredbe (ES) št. 452/2008.
(3)
Pri pripravi in izkazovanju evropskih statističnih podatkov o sodelovanju odraslih pri vseživljenjskem učenju bi nacionalni statistični organi in statistični organi Unije morali upoštevati načela iz Kodeksa ravnanja evropske statistike, ki ga je septembra leta 2011 potrdil Odbor za evropski statistični sistem.
(4)
Zbiranje podatkov o sodelovanju odraslih pri vseživljenjskem učenju je treba redno prilagajati spremembam in novim dogodkom v vseživljenjskem učenju, da bi se lahko odzvali na nove potrebe po informacijah.
(5)
Za spodbujanje visoke stopnje usklajenosti rezultatov raziskovanja med državami bi morala Komisija pripraviti metodološke smernice za izvajanje raziskovanja.
(6)
Zato bi bilo treba Uredbo (EU) št. 823/2010 razveljaviti.
(7)
Ukrepi iz te uredbe so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Zbiranje podatkov za drugo raziskovanje o sodelovanju in nesodelovanju odraslih pri vseživljenjskem učenju (v nadaljnjem besedilu: Druga anketa o izobraževanju odraslih) poteka med 1. julijem 2016 in 31. marcem 2017. Referenčno obdobje, za katero se zbirajo podatki o sodelovanju pri aktivnostih vseživljenjskega učenja, je 12 mesecev pred anketiranjem.
Člen 2
Starostni razred prebivalcev, ki je zajet v anketi, je od 25 do 64 let. Starostna razreda od 18 do 24 let in od 65 do 69 let se vključita po izbiri.
Člen 3
Spremenljivke v zvezi s temami, ki jih zajema Druga anketa o izobraževanju odraslih, kakor je določeno s področjem 2 Priloge k Uredbi (ES) št. 452/2008, in njihove razčlenitve so opredeljene v Prilogi I k tej uredbi.
Člen 4
Standardi vzorčenja in natančnosti, potrebni za izpolnitev zahtev v zvezi z viri podatkov in velikostjo vzorcev, določenimi s področjem 2 Priloge k Uredbi (ES) št. 452/2008, so opredeljeni v Prilogi II k tej uredbi.
Člen 5
Države članice pošljejo Komisiji (Eurostatu) standardno poročilo o kakovosti v zvezi z Drugo anketo o izobraževanju odraslih. Struktura poročila je skladna s strukturo standardnega poročila o kakovosti evropskega statističnega sistema, pri čemer je treba upoštevati predvsem merila kakovosti iz člena 4(1)(d) Uredbe (ES) št. 452/2008 in dodatne zahteve iz Priloge III k tej uredbi.
Člen 6
1. Države članice pošljejo Komisiji (Eurostatu) čiste datoteke z mikropodatki v zvezi z Drugo anketo o izobraževanju odraslih v šestih mesecih po koncu obdobja zbiranja nacionalnih podatkov.
2. Države članice Komisiji (Eurostatu) v treh mesecih po predložitvi datotek z mikropodatki pošljejo standardno poročilo o kakovosti v zvezi z Drugo anketo o izobraževanju odraslih.
Člen 7
Zahteve iz te uredbe so minimalne zahteve. Države članice lahko uvedejo dodatne nacionalne zahteve v zvezi z Drugo anketo o izobraževanju odraslih, če so izpolnjene zahteve glede kakovosti iz te uredbe.
Člen 8
Uredba (EU) št. 823/2010 se razveljavi.
Sklicevanja na razveljavljeno uredbo se štejejo za sklicevanja na to uredbo.
Člen 9
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. oktobra 2014

Labels: 12
9
15
19